Russiese vliegtuig breek glo al in lug in stukke | Maroela Media
Die Russiese vliegtuig wat Saterdag in Egipte neergestort het, het reeds in die lug in stukke begin breek.
Ahram, 'n staatsbeheerde koerant in Egipte, berig dat 'n Russiese lugvaartbeampte in 'n onderhoud met 'n plaaslike nuusagentskap dié bewering gemaak het. Die beampte het gesê daar het oor 'n groot terrein wrakstukke gelê nadat die vliegtuig neergestort het. Russiese owerhede het intussen gesê dit is nog te vroeg om die oorsaak van die tragiese voorval te bepaal.
'n Paneel met kenners van Rusland, Egipte, Frankryk en Ierland is aangestel om die voorval te ondersoek. Die ondersoek het vroeg Sondag begin met die deeglike ontleding van die vliegtuig se twee vlugopnemers wat laat Saterdag gevind is.
Die tersaaklike owerhede in Egipte het intussen begin om die lyke na die Russiese ambassade in Kaïro te bring. Daar is reeds meer as 187 lyke op die ongelukstoneel gevind. Voorlopige ondersoek het getoon dat daar geen ooggetuies van die ongeluk was nie.
Die Egiptiese kabinet het Sondag gesê die soektog is uitgebrei nadat lyke oor 'n area van agt vierkante kilometer gevind is. Die vliegtuig het Saterdag met 224 mense aan boord in 'n bergagtige gebied in die Sinai-skiereiland, 'n ylbevolkte woestynstreek tussen die Rooisee en die Middellandse See, neergestort. Daar is kort nadat die vliegtuig in Sharm el-Sheikh opgestyg het, kontak met die bemanning verloor.
'n Militante groep wat bande het met die Islamitiese Staat (IS) in Egipte het verantwoordelikheid vir die voorval aanvaar, maar dié bewering kon egter nie bevestig word nie. Sherif Ismail, Egipte se premier, het gesê dit is onmoontlik om die oorsaak van die ongeluk te bepaal tot die data op die vlugopnemers ontleed is.
Louis Boshoff · 3 jaar gelede
Misiele (as dit een was) wat vliegtuie op vlughoogte uithaal is nie die gewone skouer gelanseerde tipe nie. Die tipe radar geleide misiel stelsel soos gebruik in die Ukraiene nie lank gelede is van Russiese of Amerikaanse oorsprong. Ek hoop dat dit nie een van Amerika s'n was nie !!